Κανονισμός (ΕΚ) αριθ. 278/2004 της Επιτροπής της 17ης Φεβρουαρίου 2004 για την προσωρινή έγκριση νέας χρήσης μιας ήδη εγκεκριμένης πρόσθετης ύλης στις ζωοτροφές (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1756/2002(2), και ιδίως το άρθρο 3 και το άρθρο 9ε παράγραφος 1, Εκτιμώντας τα ακόλουθα: (1) Σύμφωνα με την οδηγία 70/524/ΕΟΚ, καμία πρόσθετη ύλη δεν μπορεί να τεθεί σε κυκλοφορία εάν δεν έχει χορηγηθεί σχετική κοινοτική έγκριση. (2) Στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας 70/524/ΕΟΚ, στο οποίο περιλαμβάνονται τα ένζυμα, προσωρινή έγκριση νέας χρήσης μιας ήδη εγκεκριμένης πρόσθετης ύλης μπορεί να χορηγηθεί εφόσον πληρούνται οι όροι της ανωτέρω οδηγίας και εφόσον είναι εύλογο να υποτεθεί, με βάση τα διαθέσιμα αποτελέσματα, ότι όταν αυτή χρησιμοποιείται στη διατροφή των ζώων έχει ένα από τα αποτελέσματα που περιγράφονται στο άρθρο 2 στοιχείο α) της οδηγίας. Η προσωρινή έγκριση μπορεί να δοθεί για περίοδο που δεν υπερβαίνει τα τέσσερα έτη. (3) Η χρήση του ενζυμικού παρασκευάσματος ενδο-1,4-Β-ξυλανάση που παράγεται από Trichoderma longibrachiatum (ATCC 2105) και της σουμπτιλισίνης που παράγεται από Bacillus subtilis (ATCC 2107), όπως αναφέρεται στο παράρτημα, εγκρίθηκε προσωρινά για πρώτη φορά για όρνιθες προς πάχυνση και γαλοπούλες από τον κανονισμό (ΕΚ) αριθ. 1636/1999 της Επιτροπής(3). (4) Η εταιρεία παραγωγής υπέβαλε νέα στοιχεία για την υποστήριξη αίτησης σχετικά με την έγκριση της χρήσης αυτής της πρόσθετης ύλης σε ωοπαραγωγούς όρνιθες. (5) Από την αξιολόγηση της αίτησης αυτής για έγκριση της νέας χρήσης της εν λόγω πρόσθετης ύλης, προκύπτει ότι πληρούνται οι όροι που ορίζει η οδηγία 70/524/ΕΟΚ για προσωρινή έγκριση. (6) Η Ευρωπαϊκή Αρχή για την Ασφάλεια των Τροφίμων (Scientific Panel on Additives and Products or substances used in Animal Feed-επιστημονική ομάδα για τα πρόσθετα και τα προϊόντα ή τις ουσίες που χρησιμοποιούνται στις ζωοτροφές) εξέδωσε θετική γνώμη σχετικά με την ασφάλεια αυτής της πρόσθετης ύλης για τις ωοπαραγωγούς όρνιθες υπό τους όρους χρήσης που καθορίζονται στο παράρτημα του παρόντος κανονισμού. (7) Κατά συνέπεια, η χρήση αυτής της πρόσθετης ύλης στις ωοπαραγωγούς όρνιθες μπορεί να επιτραπεί προσωρινά για περίοδο τεσσάρων ετών. (8) Από την αξιολόγηση της αίτησης συνάγεται ότι απαιτούνται ορισμένες διαδικασίες για την προστασία των εργαζομένων από την έκθεση στην πρόσθετη ύλη που αναφέρεται στο παράρτημα. Η προστασία αυτή εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(4), όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου(5). (9) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που ανήκει στην ομάδα "ένζυμα" και το οποίο αναφέρεται στο παράρτημα εγκρίνεται προσωρινά για χρήση ως πρόσθετη ύλη σε ζωοτροφές υπό τους όρους που προβλέπονται στο παράρτημα. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Φεβρουαρίου 2004.

[Source: multi_eurlex | Tokens: 3232]